

**REPUBLIKA HRVATSKA**

**PRIMORSKO-GORANSKA ŽUPANIJA**

**GRAD CRES**

## **GRADONAČELNIK**

Klasa: 021-01/20-1/

Ur.broj: 2213/02-02-20-1

Cres, 17. kolovoza 2020. godine

GRADSKO VIJEĆE

-ovdje-

**IZVJEŠĆE O RADU**

**ZA RAZDOBLJE OD 1. SIJEČNJA DO 30. LIPNJA 2020. GODINE**

Sukladno članku 49. Statuta Grada Cresa (“Službene novine” Primorsko-goranske županije br. 29/09, 14/13, 5/18, 25/18), podnosim sljedeće izvješće o radu, za razdoblje od 1. siječnja do 30. lipnja 2019. godine.

U razdoblju od 1. siječnja do 30. lipnja 2020. obavljao sam poslove i donosio akte iz svoje nadležnosti koja je utvrđena Zakonom o lokalnoj i područnoj (regionalnoj) samoupravi, Statutom Grada Cresa i u skladu sa ostalim propisima.

Navedeno razdoblje bilo je vrlo specifično iz razloga početka epidemije bolesti COVID 19 koju je uzrokovao virus SARS-CoV-2 koja je počela sredinom ožujka 2020. što je bio povod za donošenje niz akata i na razini države i na razini lokalne samouprave kako bi se što bolje prilagodili novim okolnostima.

Ministar zdravstva je 11. ožujka 2020. proglasio epidemiju bolesti COVID 19 za Republiku Hrvatsku, a na temelju izmjena Zakona o komunalnom gospodarstvu, Ministar graditeljstva i prostornog uređenja donio je 20. ožujka 2020., Odluku o nastupanju posebnih okolnosti.

Na temelju gore navedenih odluka kao i izmjena niza zakona, odluka Nacionalnog, Županijskog i Gradskog stožera civilne zaštite cjelokupna organizacija rada gradske uprave prilagođena je posebnim okolnostima koje su trajale do polovice svibnja, a bez obzira na odluke koje su tada donesene o popuštanju mjera, posebne okolnosti traju i danas.

Gradsko vijeće Grada Cresa je na elektronskoj sjednici održanoj 30. ožujka 2020. donijelo Zaključak o usvajanju i izvršenju mjera za ublažavanje gospodarskih posljedica izazvanih epidemijom koronavirusa COVID-19, u kojem su u 13 točaka razrađene mjere i dane preporuke na koji način bi se trebalo rasteretiti gospodarstvo za vrijeme trajanja tih izvanrednih okolnosti, kao i mjere koje se odnose na rad ustanova i društava u gradskom vlasništvu i gradske uprave.

Na početku epidemije donesene su sljedeće odluke:

1. Odluka o privremenom prestanku pedagoškog rada Dječjeg vrtića Girice donesena je 13. ožujka 2020. i tada je određeno da Vrtić neće raditi 15 dana ali je već 20. ožujka ta Odluka, sukladno epidemiološkoj situaciji, izmijenjena i privremeni prestanak pedagoškog rada vrtića je produžen iako je rad vrtića ipak organiziran na način da se osigura prihvat djece u slučaju kada oba roditelja rade i ne postoji druga mogućnost zbrinjavanja djece.
2. Odluka kojom se oslobađaju roditelji-korisnici usluga Dječjeg vrtića Girice, obveze plaćanja mjesečne cijene programa Vrtića za vrijeme trajanja mjera suzbijanja zaraze virusom COVID 19 donesena je 6. travnja 2020., a razdoblje oslobađanja plaćanja produženo je do 31. kolovoza 2020.
3. Odluka o oslobađanju od obveze plaćanja mjesečne zakupnine za poslovne prostore u vlasništvu Grada Cresa u kojima je obustavljena djelatnost za vrijeme trajanje epidemije virusom COVID 19 donesena je 6. travnja 2020. a razdoblje oslobađanja utvrđeno je od 19. ožujka do 31. svibnja 2020.
4. Korisnici javnih površina koji u svojim poslovnim prostornima nisu mogli obavljati djelatnost su isto tako Odlukom oslobođeni od obveze plaćanja poreza na javnu površinu za razdoblje od 19. ožujka do 31. svibnja 2020.
5. Odlukom o organizaciji rada upravnih tijela Grada Cresa za vrijeme trajanja epidemije bolesti COVID 19 određeno je da od 23. ožujka 2020. godine službenici gradske uprave poslove iz svojeg djelokruga mogu obavljati kod kuće ukoliko imaju za to osigurane uvjete ili u prostorijama gradske uprave u zgradi Grada Cresa. Oni koji poslove iz svojeg djelokruga budu obavljali u prostorijama gradske uprave, dužni su biti u uredu bez prisustva drugih osoba ili uz propisanu udaljenost od drugog službenika, uz redovito pridržavanje epidemioloških mjera. Isto tako određeno je da za vrijeme trajanja epidemije službenici neće neposredno raditi sa strankama, a stranke su se mogle obratiti službenicima telefonom, elektroničkom poštom, slanjem pismena poštom ili faxom putem kontakata objavljenih na oglasnoj ploči Grada Cresa i na mrežnim stranicama Grada Cresa.
6. Odlukom o izmjenama Odluke o organizaciji rada upravnih tijela Grada Cresa za vrijeme trajanja epidemije bolesti COVID 19, rad od kuće ukinut je 8. svibnja 2020. te su službenici bili dužni vratiti se na svoje radno mjesto s tim da je rad s strankama omogućen polovicom svibnja uz poštivanje epidemioloških mjera.
7. Prema Gradskom vijeću uputio sam prijedloge Odluke o oslobađanju od obveze plaćanja komunalne naknade za poslovni prostor i građevinsko zemljište koje služi obavljanju poslovne djelatnosti za vrijeme trajanja posebnih okolnosti kao i prijedlog Odluke o korištenju dijela naplaćenih sredstava komunalnog doprinosa i komunalne naknade za druge namjene različite od namjena određenih Zakonom o komunalnom gospodarstvu. Obje odluke Gradsko vijeće je usvojilo 17. lipnja 2020. godine.

Nakon početka epidemije bolesti COVID 19 aktivirao se 17. ožujka 2020. Stožer civilne zaštite Grada Cresa na čelu kojega je moj zamjenik Marin Gregorović. Stožer je na svojim sjednicama donio niz odluka i mjera za provedbu odluka koje su donosili Nacionalni stožer kao i Stožer civilne zaštite Primorsko goranske županije. Sjednice su na početku održavane u prostoru Grada Cresa ali su se ubrzo, baš zbog poštivanja svih epidemioloških mjera, počele održavati on–line.

Od aktivnosti Stožera civilne zaštite Grada Cresa u prvoj polovici godine navesti ću samo neke:

* imenovane su osobe za provođenje Odluke o mjerama ograničavanja društvenih okupljanja, rada u trgovini, uslužnih djelatnosti i održavanju sportskih i kulturnih događanja, te je vršena kontrola provedbe te Odluke kao i provedba Odluke o zabrani napuštanja mjesta prebivališta i stalnog boravka u RH što je podrazumjevalo svakodnevno izdavanje propusnica za ulazak i izlazak s područja prebivališta uz poštivanje predloženih mjera;
* izvršena je raspodjela naputaka o pridržavanju mjera za sprječavanje širenja bolesti COVID 19;
* nabavljena su zaštitna sredstva (dezinfekcijsko sredstvo, rukavice, maske, zaštitna odjela) te je izvršena raspodjela tih sredstava za javne i druge ustanove na području Grada Cresa;
* u skladu s odukom Nacionalnog stožera civilne zaštite organiziran je rad tržnice „Pod ložom“;
* vršena je kontrola preporuka o postupanju u odgojno-obrazovnim ustanovama (dječjim vrtićima, školama i đačkim domovima), kontrola preporuka o postupanju u ustanovama socijalne skrbi te kontrola postupaka i mjera zaštite u turističkom sektoru;
* počev od 24. travnja 2020. Stožer civilne zaštite Grada Cresa svakodnevno dostavlja Stožeru civilne zaštite PGŽ Zapisnik o provođenju mjera za pokretanje gospodarskih i drugih djelatnosti i aktivnosti u uvjetima proglašene epidemije bolesti COVID-19 uzrokovane virusom SARS-CoV-2.

Bez obzira na posebne okolnosti koje su vladale većim dijelom navedenog razdoblja doneseno je niz odluka i zaključaka:

1. Prihvaćena je Ponuda društvo ĆURKOVIĆ I MAĐAR d.o.o., Cres, za usluge čišćenja zgrade Grada Cresa, na iznos od 3.000,00 kuna mjesečno, za razdoblje od 1. lipnja do 31. prosinca 2020. godine.
2. U skladu s Odlukom o zakupu i kupoprodaji poslovnoga prostora u vlasništvu Grada Cresa, sklopljeno je pet Ugovora o zakupu poslovnih prostora sa dosadašnjim zakupcima i to za poslovni prostor ljetnog kina, za dva ugostiteljska objekta, za frizerski salon i za servis elektronike.
3. Odobreno je društvu GRAMATOŠ d.o.o. Cres, izvođenje građevinskih radova na zgradi u Cresu, u ulici Varozina, u razdoblju od 18. do 25. lipnja 2020. godine.
4. Umirovljenicima koji imaju prebivalište na području Grada Cresa odobrena je isplata naknada – božićnica za 2019. godinu u istim iznosima kao i za 2018. Tako su umirovljenici s mirovinom do 1.000,00 kn dobili 400,00 kn, oni s mirovinom do 2.000,00 kn 300,00 kn, umirovljenici s mirovinom do 3.000,00 kn 200,00 kn, a oni s mirovinom preko 3.000,00 kn dobili su 100,00 kn.
5. Odobreno je društvu ERSTE&STEIERMARKISCHE BANK d.d., Rijeka, postavljanje reklama na pročelju zgrade u Cresu, na adresi Peškera 1C, u svrhu oglašavanja djelatnosti koja se obavlja u poslovnom prostoru prema Idejnom projektu koji je dostavljen uz zahtjev.
6. Odobreno je obročno plaćanje komunalnog doprinosa prema izdanim rješenjima za šest obveznika.
7. Za održavanje manifestacija i ostalih događanja dane su sljedeće suglasnosti: za Antonju u Orlecu; Karnevalskoj udruzi Vežgani za održavanje maškaranih plesova; Jedriličarskom klubu “3. Maj” za manifestaciju Primorska regata 2020.; OLDTIMER CLUB-u ZABOK za parkiranje u Cresu, na dijelu ulice Cons; caffe baru „Fortis“ za izvođenje žive glazbe.
8. Plan lokacija za postavljanje privremenih objekata na području Grada Cresa za 2020. godinu donesen je početkom godine. Temeljem tog Plana kao i ostalih propisa a po zahtjevima korisnika do 30. lipnja 2020. doneseno je ukupno 86 zaključaka kojima su odobrene javne površine za postavljanje stolova, stolica i ostale opreme ugostiteljskih terasa, pokretnih naprava za izlaganje robe te ostalih predmeta i naprava. Isto tako donesena su dva zaključka kojima je odobreno korištenje javne površine za predizborne skupove i postavljanje plakata u svrhu promidžbe.
9. U prvoj polovici godine objavljen je javni poziv udrugama da se prijave za financijsku podršku za svoje projekte, programe, manifestacije i aktivnosti i to u području zaštite okoliša, kulture, sporta, razvoja civilnog društva, gospodarstva, poljoprivrede i poduzetništva kao i za potpore male vrijednosti raznih područja.
10. Dječjem vrtiću Girice dana je prethodna suglasnost na Odluku o postupku upisa djece u pedagošku 2020./2021. godinu (Plan upisa) koju je utvrdilo Upravno vijeće Dječjeg vrtića Girice Cres na sjednici održanoj 20. travnja 2020. godine, a po kojoj su se upisi provodili od 8. do 24. lipnja 2020. godine.
11. Temeljem zahtjeva roditelja, odobreno je sufinanciranje prijevoza djece u Dječji vrtić Girice iz naselja na području Grada Cresa. Ukupno je doneseno deset zaključaka o sufinanciranju prijevoza djece iz Belog, Orleca, Valuna, Stivana i Loznatog.
12. Usvojen je Socijalni program na prijedlog Socijalnog vijeća grada Cresa. Socijalnim programom su ukupna sredstva koja su u Proračunu planirana u visini od 145.000,00 kn, raspoređene na određene pomoći.
13. Raspisani su natječaji za prodaju zemljišta u vlasništvu ili suvlasništvu Grada Cresa i to za č.zem. 252 k.o. Cres, u površini od 110 m2; č.zem. 252 k.o Cres, u površini od 64 m2 i č.zem. 82/18 k.o. Cres, u površini od 122 m2. Nakon provedenih natječaja donesena je odluka o izboru najpovoljnijih ponuditelja.
14. Dana je suglasnost udruzi PČELARSKO DRUŠTVO “DON DINKO MUŠKARDIN” da sjedište Pčelarskog društva bude u poslovnom prostoru u vlasništvu Grada Cresa na adresi Cres, Šetalište 20. travnja 1, te da Pčelarsko društvo taj prostor koristi za povremene sastanke i skupštine.
15. Na temelju prijedloga Nastavnog zavoda za javno zdravstvo Primorsko-goranske županije, usvojen je “Program mjera suzbijanja patogenih mikroorganizama, štetnih člankonožaca (arthropoda) i štetnih glodavaca čije je planirano, organizirano i sustavno suzbijanje mjerama dezinfekcije, dezinsekcije i deratizacije od javnozdravstvene važnosti za Grad Cres u 2020. godini”.
16. Kao predstavnik Grada Cresa u Stručno vijeće Centra za poljoprivredu i ruralni razvoj imenovan je Marko Ferlora, mag.ing.agr.

Za prvu polovicu godine još svakako treba istaknuti sljedeće:

1. Pokrenut je postupak izrade novog Urbanističkog plana uređenja naselja Cres NA7 te su pozvane sve fizičke i pravne osobe koje djeluju na području Grada Cresa da dostave svoje primjedbe, prijedloge i planirane investicijske projekte kako bi se doprinijelo boljoj kvaliteti življenja i općenito društvenom i gospodarskom razvoju Grada Cresa.
2. Prema Programu građenja koji je Gradsko vijeće usvojilo za 2020 godinu nastavljeni su i dovršeni radovi na izgradnji prometnice SU2 s pratećom infrastrukturom. Isto tako dovršeni su radovi na uređenju pristupne prometnice s pratećom infrastrukturom za poslovnu zonu Loznati. Dovršena je priprema zemljišta za gradnju komunalne infrastrukture i riješeni su imovinsko-vlasnički odnosi za priključak zgrade POS-a a radilo se i na izradi projektne dokumentacije za komunalnu infrastrukturu sukladno Programu.
3. Ministarstvo zdravstva je u okviru programa „Promocija zdravlja i prevencija bolesti“ odobrilo oko 500.000,00 kn za projekt „Čuvajmo zdravlje otočana“ kojega Grad Cres provodi u partnerstvu s Gradom Mali Lošinj, a u svrhu povećanja znanja i svijesti o važnosti promocije zdravlja i prevencije bolesti a tim programom će se poticati aktivnosti usmjerene na podizanje osviještenosti građana.
4. U Zagrebu sam potpisao Povelju o suradnji u cilju dekarbonizacije zgrada do 2050 godine. Povelju je iniciralo Ministarstvo graditeljstva i prostornoga uređenja te se time podržava EU vizija dekarbonizacije zgrada do 2050. godine.
5. Utvrđen je konačan prijedlog Programa raspolaganja poljoprivrednim zemljištem u vlasništvu Republike Hrvatske za Grad Cres te je temeljem Zakona o poljoprivrednom zemljištu objavljen poziv na javni uvid u Prijedlog Programa koji je trajao 15 dana. Prijedlog Programa upućen je Gradskom vijeću koje ga je usvojilo 17. lipnja 2020. te su se time stekli uvjeti za raspisivanje natječaja za zakup zemljišta u vlasništvu Republike Hrvatske na području Grada Cresa.
6. Počeo je projekt čišćenja 75 kilometara povijesnih putova u sklopu Interreg projekta VALUE.
7. Priveden je kraju projekt obnove javne rasvjete na cijelom području Grada Cresa energetski učinkovitom LED tehnologijom. Posao vrijedan 4,8 milijuna kuna obuhvatio je zamjenu svih 1225 rasvjetnih tijela od Porozine do Stivana

Provedena su 22 postupka jednostavne javne nabave i to: za nabavu uredskog materijala; za usluge telefona i interneta; usluge ažuriranja računalnih baza; za usluge informiranja; za poštanske usluge; za usluge deratizacije i dezinsekcije; za usluge vještačenja; za održavanje lokalnih linija; za opskrbu naselja; osiguranje imovine; za osiguranje od javne odgovornosti; za dobrovoljno zdravstveno osiguranje; za usluge izrade evidencije komunalne infrastrukture; za izradu izvješća o stanju u prostoru; za izgradnju prometnice s pratećom infrastrukturom za poslovnu zonu Loznati; za usluge stručnog nadzora dogradnje Dječjeg vtića Girice; za nabavu namještaja i opreme za Dječji vrtić Girice; za sanaciju sanitarnog čvora i kuhinje u zgradi gradske uprave; za izradu geodetskih elaborata evidentiranja nerazvrstanih cesta naselja Valun; za nadzor nad izvođenjem radova na čišćenju i uređenju povijesnih puteva na području Tramuntane; za izradu studije vjetrovalne klime s numeričkim modelom simulacije valova te davanje smjernica za izradu dizajna plaže na Lungomaru sv. Mikule; za usluge administracije i koordinacije projekta „Čuvajmo zdravlje otočana“. Provedena su i tri otvorena postupka javne nabave i to za čišćenje i uređenje povijesnih puteva na području Tramuntane; za izvođenje radova na dogradnji Dječjeg vrtića Girice i za stručni nadzor nad izvođenjem radova i koordinatora zaštite na radu na sanaciji odlagališta otpada Pržići.

U prvoj polovici zbog izvanrednih okolnosti održane su samo tri sjednice Gradskog vijeća i to 27. sjednica održana je 30. ožujka elektroničkim putem a 28. sjednica nije održana u Gradskoj vijećnici kako je to uobičajeno, već u prostoru Palače Moise zbog poštivanja epidemioloških mjera. Kao predlagač prema Gradskom vijeću uputio sam sljedeće akte:

1. Prijedlog statutarne odluke o izmjenama Statuta Grada Cresa.
2. Godišnji izvještaj o izvršenju Proračuna Grada Cresa za 2019. godinu.
3. Prijedlog odluke o rezultatu poslovanja Proračuna Grada Cresa za 2019. godinu.
4. Prijedlog odluke o zaduženju za kapitalne investicije Grada Cresa u 2020. godini.
5. Prijedlog odluke o izmjenama i dopunama Odluke o izvršavanju Proračuna Grada Cresa za 2020. godinu
6. Prijedlog zaključka o davanju suglasnosti na potpisivanje Ugovora o kreditu.
7. Prijedlog odluke o izmjenama i dopunama Odluke o izboru članova vijeća mjesnih odbora na području Grada Cresa.
8. Prijedlog odluke o izmjenama Odluke o ustrojstvu gradske uprave Grada Cresa.
9. Prijedlog odluke o stavljanju van snage Odluke o usvajanju Programa raspolaganja poljoprivrednim zemljištem u vlasništvu Republike Hrvatske za Grad Cres (“Službene novine Primorsko-goranske županije” br. 19/18).
10. Prijedlog odluke o usvajanju Programa raspolaganja poljoprivrednim zemljištem u vlasništvu Republike Hrvatske za Grad Cres.
11. Prijedlog odluke o izmjeni Odluke o visini iznosa turističke pristojbe koju plaćaju brodovi na kružnom putovanju.
12. Prijedlog odluke o suosnivanju Energetske zadruge.
13. Prijedlog odluke o prihvaćanju Sporazuma gradonačelnika za klimu i energiju.
14. Prijedlog odluke o izradi VI. Izmjena i dopuna Urbanističkog plana uređenja naselja Cres – građevinskih područja naselja NA 7 i površina izdvojenih namjena.
15. Prijedlog odluke o izradi izmjena i dopune Urbanističkog plana uređenja Valun – građevinskog područja naselja (NA 14), zone ugostiteljsko-turističke namjene T3 4 i lučkog područja luke otvorene za javni promet – lokalnog značaja.
16. Prijedlog odluke o oslobađanju od plaćanja komunalne naknade za poslovni prostor i građevinsko zemljište koje služi obavljanju poslovne djelatnosti za vrijeme trajanja posebnih okolnosti.
17. Prijedlog odluke o korištenju dijela naplaćenih sredstava komunalnog doprinosa i komunalne naknade za druge namjene različite od namjena određenih Zakonom o komunalnom gospodarstvu.
18. Prijedlog odluke o odricanju od potraživanja prema Republici Hrvatskoj u svrhu realizacije darovanja nekretnine u vlasništvu Republike Hrvatske – 7. etaža č. zgr. 670/2, k.o. Cres
19. Prijedlog zaključka o raspisivanju javnog natječaja za prodaju nekretnine u vlasništvu Grada Cresa.
20. Prijedlog za imenovanje mrtvozornika za područje Grada Cresa.
21. Prijedlog odluke o proglašenju statusa nerazvrstane ceste – javnog dobra u općoj uporabi u vlasništvu Grada Cresa za nekretnine oznake č.zem. 4622/3, 4622/14, 4622/15, 4622/16 i 4622/17 sve u k.o. Cres.
22. Prijedlog odluke o sklapanju ugovora o otkupu nekretnine za potrebe izgradnje javne prometnice PL5 u Martinšćici.
23. Prijedlog izvješća o lokacijama i količinama odbačenog otpada, troškovima uklanjanja odbačenog otpada i provedbi mjera na području Grada Cresa za 2019. godinu.
24. Prijedlog odluke o provedbi posebnih mjera sprječavanja odbacivanja otpada na području Grada Cresa u 2020. godini.
25. Prijedlog Izvješća o izvršenju Programa održavanja komunalne infrastrukture Grada Cresa za 2019. godinu.
26. Prijedlog Izvješća o izvršenju Programa gradnje objekata i uređaja komunalne infrastrukture u Gradu Cresu za 2019. godinu.
27. Prijedlog Izvješća o radu za razdoblje od 1. srpnja do 31. prosinca 2019. godine

Od protokolarnih događanja ističem sljedeće:

- Godina je započela proslavom Dana Grada – blagdana svetog Izidora, 2. siječnja, kada se na svečanoj sjednici Gradskog vijeća održanoj u OŠ Frane Petrića okupio veliki broj gostiju, gradonačelnika, općinskih načelnika i drugih predstavnika hrvatskih gradova i općina, saborski zastupnici, županijski čelnici i drugi državni dužnosnici. Pozdravnim govorima okupljenim predstavnicima gospodarstva, javnog i civilnog sektora obratili su se saborski zastupnik Tomislav Klarić kao izaslanik predsjednika Sabora, potom zamjenica primorsko-goranskog župana Marina Medarić i međimurski župan Matija Posavec, te državna tajnica u Ministarstvu regionalnog razvoja Spomenka Đurić. U ime svih nazočnih predstavnika gradova i općina pozdravnu riječ uputila je malološinjska gradonačelnica Ana Kučić, u ime Udruge gradova član Predsjedništva i gradonačelnik Krapine Zoran Gregurović, a na talijanskom jeziku je pozdravio Alessandro Righi, gradonačelnik grada-pobratima Motta di Livenza. Budući da je svečana sjednica Gradskog vijeća koja se održava na samom početku godine idealna prigoda za analizu učinjenog u protekloj godini te za najavu projekata koje se planira realizirati u 2020., učinio je to i gradonačelnik Jurjako u svom izlaganju, a predsjednik Gradskog vijeća Marčelo Damijanjević osvrnuo se na rad Vijeća.

- Creski karneval otvoren je 12. siječnja, a ključeve grada maškarama je predao predsjednik Gradskog vijeća Marčelo Damijanjević.

- S ravnateljem Josipom Popeom sudjelovao sam 21. siječnja na završnoj konferenciji projekta Energetska obnova škola Primorsko-goranske županije

- Cres su 22. siječnja posjetili gradonačelnik Svete Nedelje Dario Zurovec i njegov zamjenik Davor Nađi.

- Gradski dužnosnici sudjelovali su u obilježavanju Dana ružičastih majica – Dana borbe protiv vršnjačkog nasilja, 26.2.

- Povodom Dana žena zamjenik gradonačelnika Marin Gregorović dijelio je ružama našim sugrađankama.

- Početkom travnja uputio sam pisma podrške kolegama gradonačelnicima u Mottu di Livenza i Comacchio, talijanske gradove s kojima je Cres pobratimljen, budući da je u Italiji situacija s epidemijom koronavirusom bila puno teža nego kod nas.

- Sudjelovao sam 15. svibnja puštanju deset mladih bjeloglavih supova iz Oporavilišta u Belom.

- U Malom Lošinju je 16. lipnja potpisan Sporazum između gradova Malog Lošinja i Cresa, njihovih turističkih zajednica te Otočne razvojne agencije OTRA vezan uz EU projekt SuSTowns i održivost turizma u manjim mediteranskim gradovima.

- Paljenjem svijeća obilježeni su Dan oslobođenja Cresa, Dan državnosti i Dan antifašističke borbe.

- Početak izgradnje sunčane elektrane Orlec svečano je obilježen 23. lipnja uz prisustvu ministra pomorstva, prometa i infrastrukture Olega Butkovića, ministra turizma Garija Cappellija i predsjednika Uprave Hrvatske elektroprivrede Frana Barbarića, te predstavnike gradskih i županijskih vlasti, izvođača i investitora, svih ustanova uključenih u pripremu zahtjevnog projekta, kao i Samostana sv. Frane koji je vlasnik zemljišta na kojem se gradi.

- Na završnoj svečanosti u Dječjem vrtiću Girice kao predstavnik Grada Cresa prisustvovao je predsjednik Gradskog vijeća Marčelo Damijanjević.

- Zamjenik gradonačelnika pridružio se slavlju Ivanje u Loznatom 24. lipnja.

- Zamjenik gradonačelnika i načelnik Stožera CZ Grada Cresa Marin Gregorović sudjelovao je 25. lipnja na sastanku za iznajmljivače kojeg je organizirala Turistička zajednica.

- Sudjelovao sam na Liderinvest forumu 27. lipnja, te govorio o gradskom proračunu i njegovoj realizaciji u vrijeme korona-krize.

Dio gore navedenih poslova obavljao je i zamjenik gradonačelnika Marin Gregorović sukladno Odluci o povjeravanju poslova zamjeniku gradonačelnika, a osobito u području uređenja naselja i komunalnih djelatnosti.

Gradonačelnik

Kristijan Jurjako, struč.spec.oec.